In Memoriam (1969 - 2019) - NG Kerk Somerset-wes
In Memoriam (1969 - 2019)
Ons beoog om kort huldeblyke te bring aan persone wat gedurende die afgelope vyftig jaar
'n beduidende bydrae tot die gemeente gelewer het;
op hierdie webwerf, maar ook in die feesblad met die 200ste verjaarsdag van moedergemeente.
As eerste voorbeelde plaas ons hier kort bydraes oor Gerda Maritz, Elza Kapp en Caty Geldenhuys,
en 'n langer een oor Marié Terblanche.
Met dank aan die families vir die inligting en toestemming om dit te plaas.
Ons soek dringend soortgelyke inligting oor ander persone, en familie en vriende word ernstig versoek om die kerkkantoor in dié verband te kontak.
1/9/1936 - 16/9/2017
Uit die huldeblyk tydens haar gedenkdiens:
Henry Thoreau het gesê: "Ek verlaat hierdie wêreld sonder spyt." Onwillekeurig plaas ons graag Caty in dié kategorie.
Caty Matthee, die oudste van 7 kinders, is 1 September 1936 op Caledon gebore.
Sy het na haar skoolopleiding as skakelbordbeampte op Sir Lowry's Pas gewerk. In 1957 word Lood Geldenhuys op Sir Lowry's Pas aangestel as treinbeheerbeampte in diens van die Suid-Afrikaanse Spoorweë. Lood het die jong Caty raakgesien en hulle is in 1958 in Gordonsbaai getroud. Uit die huwelik is Hennie, Johan, Gresse en Braam gebore.
Lood en Caty verhuis in 1969 na Somerset-Wes, waar Caty tot haar oorlye gewoon het. In daardie jaar is Braam, haar vierde seun, gebore.
Caty was 'n nougesette, hardwerkende persoon met 'n besondere pligsbesef. Met haar sterk Christelike beginsels het sy 'n besondere deernis vir haar medemens en kerkgemeenskap gehad.
Caty het vreugde daarin gevind om die allermooiste verjaarsdagwense aan persone te stuur. (Sien die voorbeeld wat afgedruk is op die gedenkdiens-pamflet.)
Tagore het by geleentheid gesê:
"Die dood is nie die afskakeling van die lig nie, dit is die uitblaas van die lamp omdat die dag gebreek het."
Mag die familie vertroosting ervaar deur die goeie herinneringe van Caty, en haar voorbeeld leef.
Diegene wat Caty oor vele jare geken het, sal die allerheerlikste pannekoeke onthou wat by funksies en basaars voorgesit is. Dit was haar trots! Sy en Lood het maklik 'n nag deurgewerk om genoegsaam pannekoekdeeg gereed te kry vir'n funksie. In die Kerkbode van Januarie 1989 skryf ds Nestor van Niekerk onder andere van hulle as "pannekoekdeskundiges."
Caty was oor vele jare 'n aktiewe lid van die Berg-en-Seeklub vir seniors, en sal ook daar gemis word.
Tydens haar laaste jare het dit soms moeilik met haar gesondheid gegaan, en moes sy na 'n beroerte terugslag soms kerkdienste in 'n rolstoel bywoon.
30 Oktober 1921 - 27 Januarie 2017.
Diaken en ouderling (1982 – 2006), lid van die koor.
Marié het geskiedenis help vorm deur te dien as die
eerste vroulike leier-ouderling in die Moedergemeente.
Maria Anna Susanna Malan (Marié ) is in Bloemfontein gebore, waar sy haar hoërskoolopleiding in 1937 by die Hoër Meisieskool Eunice voltooi. Sy was baie begaafd, het dikwels by kunswedstryde opgetree en het ook die finale klaviereksamen en hoër sangdiploma verwerf. Sy kwalifiseer vir 'n Hoër Primêre Onderwyssertifikaat aan die Normaal Opleidingskollege Bloemfontein in 1940 en begin haar loopbaan as onderwyseres in Senekal in 1941.
Daar ontmoet sy haar lewensmaat, Gerrit Johannes Terblanche (Terrie) en hulle is op 13 Julie 1943 getroud. Hy was landdros van beroep en hulle is onderskeidelik na Richmond Natal, Colenso, Ladysmith Natal, Sterkstroom, Grabouw en hy eindig sy loopbaan as hoof streekslanddros in Kaapstad. Hy het ook op die Kerkraad gedien en is in 1978 oorlede.
Die egpaar was geseën met 9 kinders waarvan 7 dogters en twee seuns was. Daar is tans 18 kleinkinders en 17 agter-kleinkinders.
Lees gerus hier meer oor hierdie merkwaardige vrou.
Desember 1944 – Oktober 2015
Koekbakker van formaat, Kerkraadslid en Blokleidster, Stigter en Leier van Gebedsgroep.
Gerda (Lomdard) is gebore op Loeriesfontein, en het haar skoolloopbaan op Jan van Riebeek Hoër in Kaapstad afgesluit. Sy het 'n B.Sc.-graad by Universiteit Kaapstad behaal waar sy vir Gep Maritz, 'n Siviele Ingenieur, leer ken het. Sy het later ook 'n Diploma in Biblioteekkunde by Stellenbosch behaal.
Gep en Gerda is in 1968 getroud, het 'n ruk in London gewoon, daarna in Oranjekrag tydens konstruksie van die Gariepdam. In 1971 het hulle hulle in Somerset-Wes gevestig. Hul vier kinders, drie skoondogters en vyf kleinkinders woon almal in die omgewing van Kaapstad en Stellenbosch.
Gerda is in 2015 oorlede na 'n twee jaar stryd met kanker.
Elza C. Kapp (van Eyk)
20/12/1942 – 8/12/2015.
Toe Elza in April 1998 aftree het sy ingeskakel by die maatskaplike werkster Susan van Lill. Na Susan se aftrede het Elza voortgegaan met die Diens van Barmhartigheid, wat later uitgebrei is en Caritas geword het. Dinsdae is groente en brood by die Helderberg Dienssentrum afgehaal en aan behoeftiges in die gemeente uitgedeel.
Sy het ook by Hottentots Holland Kerk ingeskakel en klere by hulle gekry, soos benodig. Sy het tyd ingeruim om bejaardes na dokters en hospitale te neem, en ook saam met hulle maandelikse inkopies gaan doen. Sy het bidure vir Ds. Nestor gereël, en later saam met die blokleiers wyksbyeenkomste vir Ds. Johan.
Die grootste projek wat sy begin het was om Kerspakkies vir die bejaardes en behoeftiges oor Kersfees in die gemeente uit te deel. 'n Oggend-tee vir gemeentelede bo 80 jaar is in samewerking met vroue in die gemeente, wat as gasvroue opgetree het, met sukses gereël.
Een van haar grootste uitdagings was om saam met die kantoorpersoneel die gemeente register op datum te bring.
Laastens het sy gesorg dat die goeie werke van Caritas sal voortgaan in die bekwame hande van Hester Loots, Susan Groenewald en hulle gewillige helpers.
Elza is in Port Elizabeth gebore en het by Pearson Hoër gematrikuleer. Sy het net na skool by Nedbank begin werk en later by F.N.B., waar sy na 35 jaar diens in April 1998 afgetree het.
Sy is in 1961 met Nico Kapp getroud, wat ook 'n lang loopbaan in die bankwese op verskeie dorpe gehad het. Hulle is vanaf 1990 in Somerset-Wes woonagtig en het twee kinders, Linda en Andre, met ses kleinkinders en tans 9 agter-kleinkinders.